Tlačová správa

V Bratislave 25. októbra 2021

**Poznáme finalistov ocenenia Roma Spirit 2021!**

Už po trinásty krát prináša ocenenie Roma Spirit dvadsaťjeden inšpiratívnych príbehov a predstavuje dvadsaťjeden finálových nominácií! Verejnosť sa najbližšie dni bude mať možnosť zoznámiť s rozsiahlymi aktivitami a projektami úspešných mimovládnych organizácií EDUMA, n.o., Návrat o.z., či SPOKOJNOSť – centrum sociálnych služieb z Prievidze.

Medzi tri finálové nominácie v kategórii Spoločnosť a zamestnávateľ postúpila spoločnosť pôsobiaca v Poprade, Pasell Slovakia s.r.o., Základná škola s materskou školou v obci Jurské, či Stredná odborná škola technická z Košíc. Roma Spirit zavíta do mesta Fiľakovo, obce Radnovce a Vtáčkovce. Predstaví výnimočné osobnosti ako pedagogičku pani Janu Pierovú, Jarmilu Holubovú, ktorá tvorí komunikačný most medzi majoritou a rómskou komunitou v Spišskom Podhradí a mladého športovca Viliama Tanka.

V kategórii Médiá zabojujú o ocenenie novinár a redaktor Jozef Šivák, aktivistka a influencerka Denisa Havrľová ale aj projekt Romale z dielne Art society s.r.o. V kategórii Kultúra trojicu finalistov zastupuje módny dizajnér Pavel Berky, osobitý raper Rudo Danihel alias Čavalenky a spisovateľka Nadežda Malčeková, píšuca pod pseudonymom Nela Nezábudková.

Prípravný výbor, ktorý zo 130 prijatých prihlášok, vybral 21 finálových nominácií zaujal výnimočný počin pána Alexandra Mušinku, ktorý spracoval monografiu Eleny Lackovej, precízne spracovanie jedinečného Rómsko-slovenského frazeologického slovníka pani Martinou Horňákovou, ale aj televízna relácia S vami doma (Tumenca khere), ktorá bola určená pre deti bez internetového pripojenia z dielne národnostného vysielania RTVS.

Kto si nakoniec odnesie ocenenie Roma Spirit 2021, o tom rozhodne medzinárodná Odborná porota a Porota čin roka. Galavečer odovzdávania ocenení Roma Spirit 2021 bude vysielať RTVS v predvečer Medzinárodného dňa ľudských práv, 8. decembra 2021.

Vyhlasovateľmi 13. ročníka Roma Spirit sú Asociácia pre kultúru, vzdelávanie a komunikáciu (ACEC) a Rozhlas a televízia Slovenska (RTVS). Záštitu nad podujatím prevzala prezidentka Slovenskej republiky, Zuzana Čaputová a verejná ochrankyňa práv, Mária Patakyová.

[Roma Spirit](https://www.romaspirit.sk/o-projekte/roma-spirit/) je verejnou platformou, ktorá už od roku 2009 vytvára komunitu a priestor na rozvoj interkultúrneho dialógu, prezentáciu reálnych príbehov a aktivít zameraných na podporu rómskych komunít a spolužitia. Roma Spirit oceňuje a širokej verejnosti približuje aktivity jednotlivcov a organizácií, ktorí sa zasadzujú za šírenie porozumenia a budovania rešpektu.

www.romaspirit.sk

**FINÁLOVÉ NOMINÁCIE ROMA SPIRIT 2021**

**\*Kategória Mimovládna organizácia**

**EDUMA, n.o., Bratislava**

Nominácia za dlhodobú a komplexnú činnosť zameranú na vzdelávanie ohrozených skupín, jednotlivcov, vo verejnom a súkromnom sektore, cestou interaktívneho vedenia k senzibilite, vnímavosti a reflexii. Osobitne za organizovanie zážitkových workshopov a tréningov, kreatívneho a inovatívneho vzdelávania.

**Návrat, o.z., Bratislava**

Nominácia za systematické a rozsiahle aktivity orientované na dieťa a jeho bezpečné vzťahy, či už vo vlastných alebo v náhradných rodinách. Osobitne za prácu s deťmi, rodičmi a rodinami, ktorým poskytujú odborné služby zamerané najmä na náhradnú rodinnú starostlivosť a pomoc rodinám, ktoré sa ocitli v ohrození.

**SPOKOJNOSŤ – centrum sociálnych služieb, n.o., Prievidza**

Nominácia za ucelený prístup k inklúzii, realizáciu nízkoprahových služieb a rozsah intervencií pre deti, mladistvých a dospelých, s aktívnym zapojením samotných klientov. Osobitne za programy ako sprevádzanie mladých matiek, terapia pôdou alebo realizácia Rómskeho zastupiteľského výboru.

**\*Kategória Spoločnosť a zamestnávateľ**

**PASELL SLOVAKIA s.r.o., Poprad**

Nominácia za pozitívny prístup pri dlhodobom zamestnávaní, nediskriminácii a podpore profesionálneho rozvoja rómskych komunít v meste Poprad a okolí. Obzvlášť za osobitý prístup ku ťažko uplatniteľným záujemcom na trhu práce v snahe zapojiť ich do pracovného a vzdelávacieho procesu.

**Základná škola s materskou školou Jurské, Jurské**

Nominácia za poskytovanie kvalitného vzdelávania pre deti z marginalizovaného prostredia, presadzovanie učenia, v centre ktorého je dieťa a jeho potreby. Osobitne za využívanie inovatívnych vzdelávacích metód a zapájanie rodičov, starých rodičov a ostatných členov komunity do aktivít školy.

**Stredná odborná škola technická, Košice**

Nominácia za podporu študentov vo vzdelávaní, realizáciu druhošancového vzdelávania detí z marginalizovaných komunít s praktickou časťou výukových procesov a ich následné uplatnenie na trhu práce. Osobitne za experimentálne overovanie prijatia detí zo špeciálnych škôl do hlavného prúdu vzdelávania.

**\*Kategória Obec a mesto**

**Fiľakovo**

Nominácia za efektívne prístupy v riešení výziev rómskych komunít, dlhodobú prácu s najväčšou integrovanou rómskou komunitou na Slovensku a aktívne zapájanie sa do aktivít zameraných na znižovanie nezamestnanosti v regióne. Osobitne za inovatívne riešenia bytovej politiky, bezpečnosti a spolunažívania všetkých obyvateľov.

**Radnovce**

Nominácia za systematickú a komplexnú prácu s rómskou majoritou a za podporu bezproblémového spolunažívania obyvateľov v obci, kde nenájdeme osadu. Osobitne za aktívne zapájanie sa do projektov ako výstavba základnej školy, nájomných bytov, boj proti nezamestnanosti, revitalizácia a skrášlenie obce.

**Vtáčkovce**

Nominácia za cieľavedomé zlepšovanie kvality života obyvateľov a realizáciu činností zameraných na rozvoj obce s programovitým zapájaním miestnych žien. Osobitne za zvyšovanie vzdelanostnej úrovne v obci, budovanie infraštruktúry v rámci celej obce a rozvoj sociálnych služieb pre všetkých obyvateľov.

**\*Kategória Osobnosť**

**Jana Pierová, Haligovce**

Nominácia za aktívnu a nasledovania hodnú pedagogickú prácu a oddanosť, trpezlivosť, láskavosť s akou načúva potrebám detí a rozvíja u nich ich talenty. Osobitne za vedenie detí k divadlu, recitovaniu a tvorivému čítaniu, v ktorých nachádzajú motiváciu a majú možnosť pocítiť úspech a radosť z úspechu.

**Jarmila Holubová, Spišské Podhradie**

Nominácia za dlhoročnú prácu v prospech sociálnej integrácie a dobrého spolunažívania v Spišskom Podhradí. Osobitne za schopnosť pozitívne vplývať a motivovať ľudí vo svojom okolí, pomoc stovkám ľudí zamestnať sa a za komplexný prístup, ktorým tvorí komunikačný most medzi majoritou a rómskou komunitou.

**Viliam Tankó, Tomášikovo**

Nominácia za inšpiratívny príbeh športovca, ktorý vďaka systematickej práci získal v športovom svete veľké úspechy. Osobitne za to, že ako mladý reprezentant SR v boxe na medzinárodnej úrovni, motivuje mladých ľudí posúvať svoj život vpred, podporuje ich pri sieťovaní a ozývaní sa hlasu mladých Rómov a Rómiek.

**\*Kategória Médiá**

**Art Society s.r.o., Bratislava**

Nominácia za vecne a kvalitne spracovaný internetový formát Projekt ROMALE**.** Výstupy ako talkshow, podcasty, či články sa zameriavajú na informovanie, vzdelávanie a kultúru týkajúcu sa života rómskych komunít. Osobitne za cielené vyhľadávanie, formovanie a prezentovanie rómskych žurnalistov.

**Denisa Havrľová, Bratislava**

Nominácia za dlhodobú prácu aktivistky, novinárky a influencerky. Jej pôsobenie v profesionálnom a v mediálnom priestore má dosah na širokú verejnosť, tak ako v rómskej aj majoritnej populácii, postrehy, odhodlaný boj za ľudské práva a spravodlivosť sú inšpiratívne a pozitívnym príkladom.

**Jozef Šivák, Bratislava**

Nominácia za profesionálnu a dlhodobú prácu redaktora a moderátora, ktorý sa pravidelne venuje aj menšinovým témam, vrátane otázok integrácie Rómov na Slovensku v celoštátnom mediálnom priestore a popularizáciu dôležitých tém.

**\*Kategória Kultúra**

**Pavel Berky, Praha, Česká republika**

Nominácia za umeleckú a osobitú činnosť venovanú módnemu dizajnu a návrhárstvu, ktorá rezonuje na domácej a medzinárodnej scéne, jedinečné spracovanie autorských kolekcií, prehliadok a výstav. Za unikátne spojenie lásky k jedlu a k móde a využívanie pozície influencera aj pre popularizáciu dôležitých tém.

**Rudolf Danihel alias Čavalenky, Holíč**

Nominácia za originálnu hudobnú tvorbu, ktorá poukazuje na problémy politického systému, obnažuje spoločenské témy a rozpráva príbehy z pouličného života na slovensko-českom pohraničí. Osobitý raper s typickým záhoráckym nárečím prináša nezameniteľný rap s citom pre slová.

**Nadežda Malčeková, Bratislava**

Nominácia poetky a prozaičky píšucej pod pseudonymom Nela Nezábudková za jej autobiografický román Dievčatko z kláštora a jeho pokračovanie Ďatelinka, v ktorých priamočiaro a autenticky cez svoj citový svet, zachytáva život vylúčených rómskych detí, či hľadanie vzájomných ciest, napriek bariéram.

**\*Kategória Čin roka**

**Kolektív Národnostného vysielania RTVS, Košice**

Nominácia za realizáciu vzdelávacieho programu S vami doma (Tumenca khere) pre deti bez internetového pripojenia počas dištančného vyučovania v čase pandémie. Relácia určená pre prvý stupeň ZŠ bola vysielaná v slovenskom a rómskom jazyku. K jednotlivým častiam boli vydané aj pracovné zošity a pracovné listy*.*

**Martina Horňáková, Jičín, Česká republika**

Nominácia za prípravu a precízne spracovanie rómsko-slovenského frazeologického slovníka, ktorý obsahuje viac ako 5 000 hesiel. Publikácia predstavuje jednu z mála publikácii, ktoré sa venujú špecificky rómskej frazeológii, poskytuje zdroj informácií pre odborníkov, širokú verejnosť a približuje kultúru a život Rómov.

**Alexander Mušinka, Veľký Šariš**

Nominácia za zdokumentovanie a spracovanie prvej ucelenej časti monografie o Elene Lackovej, významnej rómskej spisovateľke. Viac ako dvestostranová monografia obsahuje vedeckú štúdiu o živote a diele autorky, výber jej diel a bibliografiu jej publikovaných prác spojených s rómskymi novinami Romano nevo ľil.

Kontakt pre médiá:

Michaela Miháliková

[mihalikova@acec.sk](mailto:mihalikova@acec.sk)

+421948014269